|  |  |  |
| --- | --- | --- |
| Kontakt:  Yvonne Aasbø  Daglig leder  Tlf: 90698676  yvonne@huldresolv.no | **Huldresølv**  Nybergflata 6  3737 Skien  www.huldresolv.no | Huldresølv |

# Pressemelding

*Et vakkert bregneblad ble inspirasjonen til den nye kolleksjonen fra Huldresølv*

**Smykkekolleksjonen Bregne**: Høstens største nyhet fra Huldresølv er smykkeserien Bregne. Den ble til etter en inspirasjonstur i skogen, der flere ansatte merket seg det vakre bregnebladet. Sjefsdesigner Elise Thiis-Evensen designet et bregneblad med alle detaljene som er så typisk for Huldresølv – asymmetrisk og myk i formen, i oksidert sølv og med den helt spesielle taggete kanten som vi kjenner fra tradisjonelt håndverk. Smykkeserien består av et halskjede, en ring, en armring og små og store ørepynt. På sistnevnte vokser bregnebladet vakkert oppover øret og festes med en «cuff». Huldresølv har også designet et såkalt showpiece-smykke, som det foreløpig kun finnes ett eksemplar av.

Serien har fått god mottagelse i markedet, og ser ut til å lykkes i å rekruttere nye kvinner til merket.

**Kortreiste smykker – håndlaget i Telemark**: Der de fleste andre velger å lage smykkene sine i Østen for å redusere kostnadene, er Huldresølv stolt av å levere et helnorsk produkt – håndlaget i Telemark. Fem gullsmeder jobber fulltid med produksjon av sølvsmykkene, i lyse og flotte lokaler som er spesialdesignet for arbeidet. Resultatet er smykker med en sjel, historie og kvalitet som norske kvinner kan bære med stolthet, glede og god samvittighet – livet ut.

**Om Huldresølv**: Huldresølv ble etablert i 1994 av gründer, designer og fjerde generasjon gullsmed og diplomgemmolog Elise Thiis-Evensen. Hun hadde et sterkt ønske om å skape «etnisk norske» smykker som kan brukes hver dag, i motsetning til bunadssølvet som tilbringer de fleste av årets dager i skuffen. Sortimentet til Huldresølv består av både vanlige smykker og draktsølv, og sistnevnte inkluderer spesialdesignet sølv til Oslos Jubileumsdrakt, Hundreårsdrakten og Vestlandsdrakten. Huldresølvs smykker selges i gullsmed- og husflidforretninger over hele Norge. Omsetningen i 2013 var på 7,1 mkr.